
		

		
			EUSKAL HERRIKO AGINTARITZAREN ALDIZKARIA

			2026ko urriaren 6a, 191. zenbakia

			 


		

		

		
			AGINTARIAK ETA LANGILEAK

			Oposizioak eta lehiaketak

			MUGIKORTASUN JASANGARRIAREN SAILA

			4122

			AGINDUA, 2026ko irailaren 22koa, Mugikortasun Jasangarriaren sailburuarena, zeinaren bidez deialdi publikoa iragartzen baita Azpiegituren eta Mugikortasun Jasangarriaren Sailburuordetzako goi-kargudunaren idazkariaren lanpostu bat izendapen askeko sistema bidez hornitzeko.

			Mugikortasun Jasangarriaren Sailburuordetzako goi-kargudunaren idazkariaren lanpostu bat hutsik dagoenez (kodea: 520010; dotazioa: 98) Azpiegituren eta Mugikortasun Jasangarriaren Sailburuordetzan, Euskal Enplegu Publikoaren abenduaren 1eko 11/2022 Legearen 102.2 artikuluan xedatutakoari jarraituz eta Enplegu Publikoko Zuzendaritzak aldeko txostena eman ondoren, eranskinean azaltzen den lanpostua izendapen askeko sistema erabiliz hornitzeko deialdi publikoa iragartzea erabaki du sail honek. Hona hemen deialdiaren

			OINARRIAK

			Lehenengoa.– Parte hartzeko baldintzak.

			Deialdi honetan parte hartu ahal izango dute Euskal Autonomia Erkidegoko Administrazio orokorreko eta haren organismo autonomoetako karrerako funtzionarioek eta EAEko Administrazio orokorrarekin lotuta dauden zuzenbide pribatuko ente publikoetako karrerako funtzionarioek, lanpostu-zerrendan ezartzen diren baldintzak betetzen badituzte (eranskinean zehaztuta daude).

			Aipatutako langileek edozein administrazio-egoeratan egonda hartu dezakete parte deialdian, baina badira arau orokor horren salbuespenak ere:

			– Eginkizun-gabetze irmoa ezarrita duten funtzionarioek ezin izango dute parte hartu, egoera horrek dirauen bitartean.

			– Norberaren kontuetarako edo familia elkartzeko borondatezko eszedentzian dauden langileek ezin izango dute parte hartu, ez badute bete eszedentzian egon beharreko gutxieneko denbora (2 urte).

			Bigarrena.– Eskabideak.

			Parte hartzeko eskabideak aurkezteko epea 15 egun baliodunekoa da, agindu hau Euskal Herriko Agintaritzaren Aldizkarian argitaratu eta hurrengo egunetik aurrera.

			EAEko Administrazio orokorrean eta haren organismo publikoetan jardunean dauden karrerako funtzionarioek EIZU enplegatuaren atariaren bidez egin ditzakete eskabideak. Jakina bidez eta Internet bidez sar daiteke atari horretara, helbide honetatik: www.euskadi.eus/eusko-jaurlaritza/funtzio-publikoa/hasiera/

			Gainerako izangaiek erregistro elektronikoaren bidez bidali beharko dituzte eskabideak, helbide honetara: Mugikortasun Jasangarriaren Saileko Zerbitzu Zuzendaritza.

			

			Hirugarrena.– Betekizunak eta merezimenduak.

			Agindu honen eranskinean ezartzen dira lanpostu-zerrendan goi-kargudunaren idazkariaren lanpostua (kodea: 520010; dotazioa: 98) betetzeko eskatzen diren baldintzak.

			Parte hartzeko eskabideari curriculum vitaea erantsiko zaio, eta, hor, datu pertsonalak eta zein talde, azpitalde edo kidegotakoa den zehazteaz gain, beste hauek ere jasoko dira:

			a) Tituluak.

			b) Administrazio publikoan eta, hala badagokio, enpresa pribatuan betetako lanpostuak, lehiatzen den lanpostuaren antzeko funtzioak dituztenak.

			c) Egiaztatutako hizkuntza-eskakizuna.

			d) Jasotako edo emandako prestakuntza-ikastaroak.

			e) Hizkuntza-gaitasunak.

			f) Eskatutako lanpostuari esleitutako funtzio eta zereginekin lotuta daudela-eta, jakinaraztea egoki irizten zaion bestelako merezimendu eta konpetentzia guztiak.

			Eskabidearekin batera, deialdian eskatzen diren betekizunen eta alegatutako merezimenduen egiaztagiriak aurkeztu beharko dituzte izangaiek, baldin eta EAEko Administrazio orokorraren Langileen Erregistroan ez badaude.

			Izangaia deitutako lanpostuaren funtzioetara ongi egokitzen dela bermatzeko, deialdia egin duen organoari aukera ematen zaio egoki jotzen dituen bitartekoak erabiltzeko izangaiak alegatu dituen merezimenduak egiaztatze aldera; elkarrizketa pertsonala edo proba egin dezake horretarako, edo Giza Baliabideen Zerbitzuko organo teknikoen txostenak eskatu.

			Deialdi hau Euskal Herriko Agintaritzaren Aldizkarian argitaratzen den datan bete behar dira eskatutako betekizunak, eta esleitutako lanpostuez jabetu arte eutsi behar zaie. Parte hartzeko baldintzak betetzen jarraitzen ez duten parte-hartzaileak ezin izango dira jabetu esleitutako lanpostuaz.

			Laugarrena.– Ebazpena.

			Mugikortasun Jasangarriaren sailburuaren agindu baten bidez ebatziko da deialdi hau, gehienez ere hiru hilabeteko epean, eskabideak aurkezteko epea amaitu eta hurrengo egunetik aurrera. Agindu hori EHAAn argitaratu beharko da.

			Lanpostua lortzen duen pertsonak esleipen-aginduan ezarritako datan jabetu beharko du lanpostuaz, eta, hala badagokio, aurreko lanpostuaren titulartasuna galduko du.

			Ebazpen hori arrazoitzeko, kontuan hartuko da izangaiak deialdian eskatzen diren baldintzak eta zehaztapenak bete dituela, izendapena egiteko eskumena dagoela eta lanpostuari buruz monografian ezarritako eginkizunak eta zereginak betetzeko egokia dela. Horretarako, gainerako izangaiekin (baldin badaude) alderatuko dira merezimenduak (eta, hala badagokio, elkarrizketaren edo probaren emaitza).

			Deialdia hutsik geratu dela deklaratu daiteke, baldin eta izangaietako batek ere ez baditu betetzen lanpostuaren baldintzak edo izangaietako bat ere ezin bada egokitzat jo, deitutako lanpostua betetzeko behar beste merezimendu eta konpetentzia ez dituelako.

			

			Bosgarrena.– Errekurtsoak.

			Agindu honek amaiera ematen dio administrazio-bideari eta, beronen aurka, aukerako berraztertzeko errekurtsoa aurkeztu dakioke agindua eman duen organoari, hilabeteko epean, agindua Euskal Herriko Agintaritzaren Aldizkarian argitaratu eta hurrengo egunetik aurrera. Bestela, administrazioarekiko auzi-errekurtsoa aurkeztu daiteke, dagokion Administrazioarekiko Auzien Epaitegian, bi hilabeteko epean, agindua Euskal Herriko Agintaritzaren Aldizkarian argitaratu eta hurrengo egunetik aurrera.

			Vitoria-Gasteiz, 2026ko irailaren 22a.

			Mugikortasun Jasangarriaren sailburua,

			SUSANA GARCÍA CHUECA.

			

			ERANSKINA

			Deitutako lanpostua: goi-kargudunaren idazkaria.

			Kodea: 520010.

			Dotazioa: 98.

			Kidegoa eta eskala: Administrarien kidegoa – Administrarien eskala EGC101.

			Administrari laguntzaileen kidegoa – Administrari laguntzaileen eskala EGC201.

			Lanpostu-mailako osagarria: 18.

			Berariazko osagarria: VI-A.

			Kokapena: Lakua eraikina.

			Herria: Vitoria-Gasteiz.

			Hizkuntza-eskakizuna: 2.

			Derrigortasun-data:

			Lanpostu-zerrendako betekizunak edo berariazko ezagutzak:

